Uitjouery skeel Max minMercedes se George Russell (regs) wens vir Max Verstappen geluk met sy triomf in Monza. Foto: Twitter. Max Verstappen is Sondag deur toeskouers uitgejou toe die geruite vlag vir hom in Monza geswaai is. Daniel Ricciardo se McLaren het in die 49ste ronde van die Italiaanse Grand Prix onklaar geraak en F1-base het beslis dat die wedren agter ŉ veiligheidsmotor voltooi moet word. Nodeloos om te sê was Ferrari-ondersteuners nie té ingenome met die stand van sake nie – Charles Leclerc kon immers nie meer ŉ aanslag laat in die wedren loods nie – en hulle het hul misnoeë luidkeels te kenne gegee. Tog skeel die uitjouery die jong Nederlandse renjaer nie in die minste nie. “Wanneer ek uitgejou word, skop almal ŉ bohaai daaroor op. Op die ou einde is ek hier om wedrenne te wen en dit is presies wat ek en my span gedoen het,” het Verstappen gesê. Snaaks genoeg was Michael Masi, gewese wedrendirekteur, verlede jaar omtrent in die spervuur omdat hy vir ŉ aksiebelaaide einde in Abu Dhabi gesorg het. “Dit is jammer dat die wedren nie weer hervat is nie, maar ons kan in die geheel baie tevrede met ons vertoning wees.” Verstappen het Sondag sewende op die wegspringrooster begin en hy het binne ŉ oogwink sy pad na die vierde plek oopgeveg. Ná vyf rondes was hy kort op Leclerc se hakke en hy het uiteindelik net te veel skietgoed gehad. Dit was sy vyfde oorwinning op ŉ streep en die 11de van die 2022-seisoen. Hy geniet nou ŉ voorsprong van 116 punte bó Leclerc op die jaerspunteleer. Daar wag nog ses wedrenne op die horison, maar dit is statisties moontlik dat Verstappen reeds voor die einde van die seisoen sy tweede wêreldkampioenskaptitel in die sakkie kan hê. Jaerspunteleer: Vervaardigerspunteleer: